Document ID: 32004R1470

ΚΑΝΟΝΙΣΜΌΣ (ΕΚ) αριθ. 1470/2004 ΤΗΣ ΕΠΙΤΡΟΠΉΣ
της 18ης Αυγούστου 2004
σχετικά με τον καθορισμό, για την περίοδο εμπορίας 2004/05, των ποσών της ενίσχυσης για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδων και της ενίσχυσης για την επαναφύτευση αμπελώνων που έχουν προσβληθεί από φυλλοξήρα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά (1), και ιδίως το άρθρο 7 παράγραφος 5,
Εκτιμώντας τα ακόλουθα:
(1)
Το άρθρο 7 παράγραφος 1 δεύτερο εδάφιο του κανονισμού (ΕΚ) αριθ. 2201/96 προβλέπει τα κριτήρια καθορισμού της ενίσχυσης για την καλλιέργεια σταφυλιών που προορίζονται για την παραγωγή σταφίδων ποικιλιών σουλτανίνας και Moscatel καθώς και κορινθιακής σταφίδας.
(2)
Το άρθρο 7 παράγραφος 1 τρίτο εδάφιο του κανονισμού (ΕΚ) αριθ. 2201/96 προβλέπει τη δυνατότητα διαφοροποίησης του ποσού της ενίσχυσης με βάση τις ποικιλίες σταφυλιών. Προβλέπει επίσης ότι το εν λόγω ποσό δύναται να διαφοροποιηθεί με βάση άλλους παράγοντες που ενδέχεται να επηρεάσουν τις αποδόσεις. Στην περίπτωση της σουλτανίνας, κρίνεται σκόπιμο να προβλεφθεί μια συμπληρωματική διαφοροποίηση μεταξύ των εκτάσεων που έχουν προσβληθεί από φυλλοξήρα και των άλλων εκτάσεων.
(3)
Για την περίοδο εμπορίας 2003/04, κατά τον έλεγχο των καλλιεργούμενων εκτάσεων με σταφύλια που αναφέρονται στο άρθρο 7 παράγραφος 1 πρώτο εδάφιο του κανονισμού (ΕΚ) αριθ. 2201/96, δεν διαπιστώθηκε υπέρβαση της μέγιστης εγγυημένης έκτασης που ορίζεται στο άρθρο 2 παράγραφος 1 του κανονισμού (ΕΚ) αριθ. 1621/1999 της Επιτροπής, της 22ας Ιουλίου 1999, για τη θέσπιση των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά την ενίσχυση για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδων (2).
(4)
Κρίνεται σκόπιμο να καθοριστεί, για την περίοδο εμπορίας 2004/05, η ενίσχυση για την καλλιέργεια των εν λόγω σταφυλιών.
(5)
Πρέπει επίσης να καθοριστεί η ενίσχυση που θα χορηγηθεί στους παραγωγούς για την επαναφύτευση των αμπελώνων για την καταπολέμηση της φυλλοξήρας, σύμφωνα με τους όρους που προβλέπονται στο άρθρο 7 παράγραφος 4 του κανονισμού (ΕΚ) αριθ. 2201/96.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 2004/05, η ενίσχυση για την καλλιέργεια που αναφέρεται στο άρθρο 7 παράγραφος 1 του κανονισμού (ΕΚ) αριθ. 2201/96, καθορίζεται σε:
α)
2 806 ευρώ ανά εκτάριο για τις εκτάσεις που καλλιεργούνται με σουλτανίνα και έχουν προσβληθεί από φυλλοξήρα ή έχουν επαναφυτευτεί προ πενταετίας·
β)
3 847 ευρώ ανά εκτάριο για τις άλλες εκτάσεις που καλλιεργούνται με σουλτανίνα·
γ)
3 391 ευρώ ανά εκτάριο για τις εκτάσεις που καλλιεργούνται με κορινθιακή·
δ)
969 ευρώ ανά εκτάριο για τις εκτάσεις που καλλιεργούνται με Moscatel.
2. Για την περίοδο εμπορίας 2004/05, η ενίσχυση για την επαναφύτευση που αναφέρεται στο άρθρο 7 παράγραφος 4 του κανονισμού (ΕΚ) αριθ. 2201/96, καθορίζεται σε 3 917 ευρώ ανά εκτάριο.
3. Σύμφωνα με το άρθρο 7 παράγραφος 4 δεύτερη φράση του κανονισμού (ΕΚ) αριθ. 2201/96, η ενίσχυση που καθορίζεται στην παράγραφο 1 του παρόντος άρθρου δεν καταβάλλεται σε περίπτωση πληρωμής της ενίσχυσης που ορίζεται στην παράγραφο 2.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Αυγούστου 2004.

Labels: 17
6